Zuma: ‘Ander lande het nie apartheid gehad nie’Zuma in die parlement. Foto: Twitter “Ander lande in Afrika het nooit ŉ rasgebaseerde ekonomie gehad nie. Nooit. Ons sit vandag met hierdie soort probleme. Ons reuse ongeskoolde meerderheid is die resultaat van die stelsel. As alle Suid-Afrikaners geskool en normaal was, is ek seker sou ons posisie baie anders gewees het,” het Zuma gesê. “Wanneer Suid-Afrika met ander lande vergelyk word, vergeet ons waar ons vandaan kom. Ons probeer die nalatenskap van apartheid hanteer en dit gaan nog ‘n baie lang tyd by ons wees. In ander lande was daar nooit ŉ [Wet op Naturelle Grond] van 1913 nie.” Zuma het die media ingelig oor die vordering wat gemaak is in areas soos ekonomiese groei en werkskepping sedert sy staatsrede in Februarie vanjaar. Hy het gesê die regering was besig om die probleme in die land “op ŉ berekende manier te hanteer sodat daar nie probleme veroorsaak word nie”. “Wat Suid-Afrika moet hanteer is anders as in ander lande. Ander lande het administrateurs gehad wat gekom het om kolonialisme te administreer. Suid-Afrika was gekoloniseer, die hoof- koloniseerder het geloop en Suid-Afrikaners het mekaar gekoloniseer,” het Zuma gesê. “Ek sal nie sê daar is verdoemenis en somberheid in Suid-Afrika nie. Ek dink ons kan wys wat ons die afgelope 21 jaar vermag het … ons het beleid wat baie duidelik in lyn is met die armes en die werkersklas. In ander lande is daar geen beleid wat in lyn is nie.” Zuma het gesê ten spyte van die wêreldwye swak ekonomiese groei, word daar verwag dat Suid-Afrika oor die volgende drie jaar sal uitbrei. “Ons ervaar elektrisiteitsbeperkings, ons hoofstruikelblok. Ons skatting is dat die elektrisiteitstekort die huidige ekonomie tot een persent in ekonomiese groei kos.”